L’onn 2000

Da Benedetto Vigne

Jau hai gì il cletg - u la disfortuna, tut tenor perspectiva - da passentar las notgs da mia uffanza, ils onns tschuncanta, en ils surchombras da l'ustaria da vischnanca. Mintgatant ma dasdava or dals siemis ed udiva da lunsch chants indefinids, ramurs d'in'allegria misteriusa, da la quala jau na fascheva betg part. Betg anc. Cun diesch onns m'han els lura per l'emprima giada lubì da restar si enfin mesanotg, la saira da Silvester, per pudair far printgas ensemen cun ils creschids e celebrar l'entschatta da l'onn nov.
Finalmain. L'ura da perpendicul mussava anc ventg minutas, anc quindesch, anc diesch... Ed alura, entamez quella tensiun, m'era vegnida per la testa quella idea. In'idea che ma pareva pli che logica: L'onn nov na cumenza betg da mesanotg! L'onn nov cumenza pir ina mes'ura pli tard!
Suenter las printgas, las embratschadas ed ils bitschs haja lura empruvà da declerar mia teoria. “Co schain nus bain: ventg a las trais, tschintg a las trais - e lura: las trais ed in quart, las trais a ventgatschintg, las trais e mesa. La mes'ura avant e la mes'ura suenter fan mintgamai part da l'ura numnada. Quai vul dir che mintg'ura cumenza a la mesa, e sa cumplaina mintgamai a la proxima mesa. Vul er dir ch'il proxim di cumenza cur che la ventgaquatravla ura è cumplenida, bain damai a las dudesch e mesa da notg. E quai vala sa chapescha er per l'emna, per il mais. E per l'onn.”
Nagin dals preschents na leva propi chapir mia gronda teoria. Ed in per Silvesters pli tard aveva jau emblidà tut quai, pertge ch'i deva tuttenina autras chaussas bler pli impurtantas. Chaussas ch'avevan da far cun ils bitschs, cun las embratschadas, cun las egliadas. Turnada endament m'è quell'istorgia da la mia ura subjectiva pir blers onns pli tard. Là insacura enturn la midada dal decenni tranter ils onns setanta ed ils onns otganta. Quella damaun che jau hai legì en la gasetta ina brev da lectur che pretendeva: “Ils onns otganta cumenzan per vaira pir l'onn otgantin.” E lura suandava il mussament: “I n'exista betg l'onn nulla. E perquai tutga l'onn diesch tar l'emprim decenni. E l'onn ventg tar il segund, ed uschia vinavant. Consequentamain tutga l'onn otganta tar il 197avel decenni, e fa damai part dals onns setanta. Igl è pia sbaglià da discurrer gia ussa dals onns otganta.”
Pauper diavel, avev'jau pensà. Jau al veseva a quintar giu ils onns cun la detta. E tge vegn el a far cun sia contabilitad, sch'el auda che Jesus da Nazaret e - sco tscherts perscrutaders pretendevan da lezs dis - en vardad naschì set onns avant Cristus?
Ma quest gener da contabilists para da prosperar bain. Pertge che diesch onns pli tard è l'entira istorgia vegnida reprendida, e quai anc pli ferventamain. Brevs da lecturs e lecturas en gasettas, respostas da redacturs e redacturas, discussiuns senza fin: Cura fineschan ils onns otganta, cura cumenza il nov decenni? E las argumentaziuns survegnivan pli e pli tratgs dogmatics, religius. Tge vegn pir a capitar a la midada dal millenni, ma sun jau dumandà.
E voilà: I mancan anc trais onns, ma gia ha scuvert l'auter di l'emprim contabilist: “Il terz millenni cumenza en vardad pir l'onn duamilli ed in!” Ed uschia vinavant. En talas discussiuns sa manifestescha il caracter paragrafistic e birocratic da l'uman. I dat glieud che declera sasez ed il mund cun bustabs e cifras. Fundamentalissem ins numna quai magari. La vardad dals cudeschs.
Per sort datti la lieunga dal pievel sco cuntrapaisa. Per talian ins numna il 20avel tschientaner il novencento - simplamain perquai ch'i dat in nov en la cifra. Ed i dat olmas poetas tranter nus che respundan: “Tge, ils onns sessanta? Quels cumenzan per mai il '64, cura che jau hai scuvert ils Beatles.” .
Linguists discurran qua da la differenza tranter il significant ed il significat, tranter las definiziuns e quai che quellas defineschan. La dumonda cardinala è quella: vegn la chaussa definida tras il pled, u vegn il pled definì da la chaussa? Ins po circumscriver quai cun la lieunga dal proverbi: tgi è stà qua l'emprim - l'ov u la giaglina?
Jau ma regord d'ina autra pitschna scena ord mia uffanza. Mes conscolar Gion Tumasch aveva gì bregias da rimnar la muaglia pitschna si dal bavraduir. Cun fridas e blastemmas al eri finalmain grategià da manar enavos en uigl las giuvnas bestgas. Ed a sia blastemmada aveva el agiuntà in'interessanta remartga: “Vadels! Qua hani propi gì raschun da numnar ils vadels vadels.”
Per Gion Tumasch parevan il pled e sia muntada secundara - la connotaziun negativa dal vadè - d'avair existì avant ch'el vegnia applitgà a quest animal concret, al giuven da la vatga.
L'ov u la giaglina? I deva glieud che pretendeva durant ils onns otganta che la muria dal guaud saja in'invenziun dal meds da massa. Ils medems confusiunaris crajan oz che la demenza bovina saja er inventada. “Herbei geredet” dini quai per tudestg, “discurrì natiers” - il pled che schendrass pia la chaussa. Natiralmain ans vegn endament en quest connex a l'entschatta da l'evangeli da l'apostel Gion, e forsa sminain nus ussa, danunder che deriva il fundamentalissem cristian. Ma turnain enavos tar la terminologia dal temp; quella è plaina dad occasiuns per disputs fundamentalists.
Prendain il pled damaun. Sia emprima muntada è quella part dal di tut enturn e suenter la levada dal sulegl: La damaun, sco cuntrapart da la saira. Sch'ins di damaun per definir il di che suonda oz, lura manegia quai da principi anc adina la damaun che suonda la notg. Sche Toni di ina saira a Giatgen: “Damaun giain nus a pestgar ensemen”, lura manegia el: “damaun, suenter passada notg, suenter la nova levada dal sulegl e suenter mia atgna levada, vegn jau ad entupar tai sper il Rain.” E lura sesan els ensemen tutta saira, igl è gia passà la mesanotg, e Toni decida finalmain dad ir a letg: “Betg emblida, damaun giu sper il Rain!” Ed immediat al curregia Giatgen: “Oz! Oz giain nus a pestgar!” Tgi ha raschun? Toni cun il chalender dal ciclus natiral u Giatgen cun il chalender da birolist? La plipart da nossa societad moderna reagescha dentant sco Giatgen, e quai na fa betg surstar; ella ha internalisà l'agenda gia ditg avant ch'existia in computer.
Mintgatant gida la natira a determinar las periodas e ses cunfins. La stad è per noss sentiment la stagiun sulegliva. Astronomicamain fiss la culminaziun da la stad lez di cun las pliras uras da sulegl, il di dal solstizi. La mesadad da la stagiun stad crudass pia enturn ils ventgin da zercladur, il cumenzament in mais e mez avant, la fin circa a l'entschatta da l'avust. Ma essend che la temperatura terrestra zoppegia in pau suenter al curs dal sulegl, cun in referiment dad in mais e mez circa, va la chaussa puspè si: La stad po entschaiver il di da solstizi e finir il di da l'equinotg d'atun - totalmain or dal chalender astronomic pia, ma entiramain en il chalender da la natira terrestra.
L'astronomia! Il noss agid per schliar il problem dal Bun onn nov dal duamilli. Quai vul dir - als fundamentalists rendain nus probabel la chaussa anc bler pli cumplitgada. E quai cun ina dumonda fitg simpla: Cura cumenza vairamain il nov onn - cur ch'i dat las ventgaquatter en Svizra, u cur ch'i dat ellas en l'America? Savevas insumma che la vaira mesanotg sgola cun ina sveltezza da bunamain milli kilometers a l'ura tras nossa cuntrada: Gnanca in batterdegl vegnin nus da tschiffar la sava dal nov anno E cura ch'ella passa propi sur il chamin da tia chasa, quai san mo in per paucs strolis battastailas.
E sch'insatgi ha, mess il cas, insumma avunda da talas festas, perquai ch'el ha chapì che tuttas quellas bitschadas ed embratschadas, tut quellas egliadas en invanas, e che quellas melodias indefinidas han gia daditg pers tut lur misteri, a quella persuna resta l'alternativa da passentar il Silvester 1999 en China - pertge là sa tracti qua d'ina simpla notg da l'onn 4532. U circa là d'enturn.
Jau per mia part vegn probabel er a ma chattar da lezzas varts, a Peking u a Shanghai. Pertge a mai era ina giada, en ina da tschellas notgs dals onns tschuncanta, cumparì in um si surchombras - in um cun la parita d'in pestgader - e m'aveva raquintà chaussas curiusas, stravagantas. Davart stailas, uras da perpendicul, cifras radundas. Che anc en blers blers onns, aveva el ditg, la notg da Silvester 1999 per esser precis, vegnia il mund andetgamain a volver ses gir. Ed a partir d'alura vegnia il temp a sa splegar a l'inversa. E sinceramain, a glieud da quest gener haja adina cartì dapli ch'a cudeschs e gasettas, magazins e fiblas.